LIITE

YHTENÄINEN ASIAKIRJA

”KAIMIŠKAS JOVARŲ ALUS”

EU-nro: PGI-LT-02237 – 16.11.2016

SAN ( ) SMM ( X )

1. Nimi tai nimet

”Kaimiškas Jovarų alus”

2. Hakemuksen esittävä(t) maa(t)

Liettua

3. Maataloustuotteen tai elintarvikkeen kuvaus

3.1 Tuotelaji

Luokka 2.1. Olut

3.2 Kuvaus 1 kohdassa nimetystä tuotteesta

”Kaimiškas Jovarų alus” on meripihkanvärinen, luonnollisesti käytetty, elävä (pastöroimaton ja suodattamaton) ohramallasolut, joka valmistetaan kokonaan kotipanimoissa perinteisellä menetelmällä. Oluen alkuperäiset ja poikkeukselliset ominaisuudet johtuvat aikojen saatossa hyväksi havaitusta perinteisestä tuotantomenetelmästä, useiden sukupolvien kokemuksesta oluen valmistuksessa sekä perinteisistä resepteistä ja valmistusaineista. ”Kaimiškas Jovarų alus” -oluen eri tuotantovaiheet – maltaan jauhaminen, humalan keittäminen, mäskäys ja siivilöinti sekä oluen käyttäminen ja kypsyttäminen – tekevät siitä ainutlaatuisen. Ainutlaatuinen hiiva on yksi tärkeimmistä tekijöistä, jotka takaavat oluen perinteisen valmistusmenetelmän ja yhtenäisen laadun. Kyseistä hiivaa on käytetty sukupolvien ajan ja se on edelleen käytössä yksinomaan 4 kohdassa mainitulla rajatulla maantieteellisellä alueella. Hiivalla on hyvä käymiskyky, mikä antaa oluelle sen tunnusomaisen maun. Valmistuksen aikana voidaan lisätä luonnonhunajaa.

Fysikaaliset ja kemialliset ominaisuudet

Kantavierteen kuiva-ainepitoisuus: 12,0–15,0 (painoprosenttia)

Todellinen etyylialkoholipitoisuus: 5,6 ± 1,0 (tilavuusprosenttia)

pH: 1,3–3,5

Katkeruus: 10–30 IBU-yksikköä

Väri: 15–38 EBC-yksikköä

Säilyvyysaika: riippuu säilytysolosuhteista ja -astiasta, mutta enintään 20 päivää

Aistinvaraiset ominaisuudet

Väri: Väri vaihtelee kullankeltaisesta kullanruskeaan (meripihkanvärinen).

Ulkonäkö: Olut vaahtoaa kun se kaadetaan tuoppiin tai lasiin, yleensä vaahto muodostaa pinnalle paksun, valkoisen kerroksen. Hiiva aikaansaa oluelle luonteenomaista sameutta.

Tuoksu: Tuoksussa on hiivaa, leipää, karamellia ja hedelmää.

Maku: Intensiivinen, maltainen oluen maku. Luonteenomainen karvas humalan maku, jossa häivähdys hiivaa, marjoja, karamellia, hasselpähkinää, yrttejä ja sitrushedelmiä. Jos olueen on lisätty luonnonhunajaa, maussa on häivähdys hunajaa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

— ohramallas (oluen valmistukseen käytetään monen tyyppisiä ohramaltaita)

— juomavesi

— humala (oluen valmistukseen käytetään monen tyyppistä humalaa)

— hiiva (edellisestä oluen valmistuksesta jäljelle jäänyt ja säilytetty hiivakerros)

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

”Kaimiškas Jovarų alus” valmistetaan kokonaan perinteisellä, muuttumattomalla menetelmällä.

Kaikkien tuotantovaiheiden on tapahduttava yksilöidyllä maantieteellisellä alueella:

— maltaat jauhetaan käsin myllynkivillä tai vasaramyllyllä

— humala keitetään

— maltaat mäskätään (mäskiä sekoitetaan)

— mäski siivilöidään (erotetaan)

— olut käytetään

— olut kypsytetään

— hiiva otetaan talteen

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Jovarain kylän hallinnolliset rajat (Pakruojisin piiri)

5. Yhteys maantieteelliseen alueeseen

”Kaimiškas Jovarų alus” -oluen hakemus perustuu sen maantieteelliseen alkuperään, joka antaa tuotteelle sen erityispiirteet ja joka liittyy ihmisten toimintaan ja maineeseen hakemuksen kohdassa 4 tarkoitetulla alueella.

Ihmisten toiminta, joka antaa tuotteelle sen erityispiirteet:

Oluen teollisen valmistuksen nopea yleistyminen1800-luvun lopulla ja 1900-luvulla vaikutti merkittävästi oluen kotivalmistukseen ja johti uusien teknisten menetelmien käyttöönottoon: maltaiden jauhaminen myllyissä, mäskin keittäminen, uusien raaka-aineiden käyttöönotto (teollisuushiiva, sokeri ja muut lisäaineet). Tämä valmistusprosessi on edelleen käytössä ainoastaan mainitulla alueella: maltaisiin lisätään kuumaa vettä. Näin saatua mäskiä liotetaan jonkin aikaa, mutta ei keitetä, ja mäski siivilöidään. Siihen lisätään hiiva, jota on säilytetty useiden sukupolvien ajan hakemuksen kohdassa 4 mainitun alueen kotipanimoissa, ja oluen annetaan käydä.

Oluenvalmistajat käyttävät tietoaan ja kokemustaan oluenvalmistuksen eri vaiheiden toteuttamisessa: maltaan jauhamisessa, humalan keittämisessä, mäskäyksessä, siivilöimisessä, oluen käyttämisessä ja kypsytyksessä. Tämä tekee ”Kaimiškas Jovarų alus” -oluesta ainutlaatuisen. Myös hiiva, jota oluenvalmistajat ovat säilyttäneet useiden sukupolvien ajan, antaa oluelle sen ominaismaun. Myös hiivan säilyttämiseksi sukupolvelta toiselle Jovaraissa asuvissa perheissä on tehty paljon työtä (hiivaa säilytetään maahan kaivetussa kuopassa ja se kaivetaan esiin ainoastaan silloin, kun sitä tarvitaan). Hiivaa on säilytetty yli 130 vuoden ajan, se on edelleen käytössä ja sitä voivat käyttää kaikki olemassa olevat ja tulevat kotipanimot yksilöidyllä maantieteellisellä alueella.

”Kaimiškas Jovarų alus” -oluen valmistus perustuu vanhaan ja arvostettuun, ainutlaatuiseen maalaisoluen valmistusmenetelmään, ja sen erityisominaisuuksia on parannettu sen monien tuotantovuosien aikana. Tuotteen, joka liittyy tiiviisti kohdassa 4 mainittuun alueeseen, valmistuksesta ei ole olemassa ohjeita tai kirjallisuutta, mutta yksityiskohtaiset tiedot sen valmistuksesta sekä käytännön taidot ovat siirtyneet sukupolvelta toiselle perhekunnittain. Nykyään ”Kaimiškas Jovarų alus” -olutta valmistetaan käyttäen perinteistä menetelmää, joka perustuu työlääseen käsityöhön, yksityiskohtien huomioimiseen, kokemukseen ja ymmärrykseen. Olut valmistetaan kokonaan perinteisellä menetelmällä, jolle ovat ominaisia seuraavat piirteet:

1. Tavallisena käytäntönä on keittää humala ja mäski yhdessä, mutta ”Kaimiškas Jovarų alus” -olutta valmistettaessa humalat keitetään erikseen, koska mäskiä ei keitetä.

2. Toisin kuin muita oluita valmistettaessa ”Kaimiškas Jovarų alus” -olutta valmistettaessa sen mäski siivilöidään käymisastian pohjalle (korkkia) kerääntyneiden humalan tähkien läpi.

Nämä seikat huomioiden on selvää, että yksilöidyllä maantieteellisellä alueella on sellaisia ominaisuuksia (oluen valmistustaito ja ainutlaatuinen hiiva), jotka erottavat sen ympäröivistä alueista ja että siten ”Kaimiškas Jovarų alus”-olut, kuten edellä kohdassa 3.2. selostetaan, erottuu ympäröivillä alueilla valmistetuista oluista.

Tuotteen maine perustuu kyseiseen maantieteellisen alueeseen:

Jovarai-kylän nimeen viitataan ”Kaimiškas Jovarų alus” -oluen nimessä, koska olutta on valmistettu kyseiselle alueelle ominaisella menetelmällä useita satoja vuosia ja olut yhdistyy siten Jovarain alueeseen.

Tätä mallasolutta on valmistettu kohdassa 4 mainitulla alueella 1500-luvulta lähtien. Aikojen myötä kehittyneet ”Kaimiškas Jovarų alus” -oluen valmistuksen syvään juurtuneet perinteet ovat säilyneet tähän päivään asti. Kun tämän kulutushyödykkeen valmistaminen vähittäismyyntiin tuli mahdolliseksi 1900-luvun lopulla, sitä alettiin pitää kaupan (vuonna 1995), mistä todistavat yhä olemassa olevat ensimmäiset etiketit, erityiset tekstit puisista kypsytystynnyreistä ja muista tunnusmerkeistä. Oluen valmistus on siirtynyt perheyrityksiin, mutta sen kotiteollinen luonne on säilynyt.

Vuonna 2010 toteutetun kuluttajatutkimuksen mukaan neljä viidestä vastaajasta yhdisti Jovarain kylän ”Kaimiškas Jovarų alus” -olueen (ruokakulttuuriperintösäätiön vuonna 2010 toteuttama kuluttajatutkimus). Kuluttajatutkimus osoitti, että kuluttajat tunnistavat ”Kaimiškas Jovarų alus” -oluen, etsivät sitä kaupoissa, arvostavat sen aitoutta ja korkeaa laatua ja vievät sitä mielellään mukanaan ulkomaille lahjana tai matkamuistona.

”Kaimiškas Jovarų alus” -oluen maine ja suosio näkyvät siinä, että sitä esitellään näyttelyissä, messuilla ja festivaaleilla, se on voittanut palkintoja ja se on ollut esillä paikallisissa, kansallisissa ja ja kansainvälisissä lehdissä ja muissa tiedotusvälineissä.

”Kaimiškas Jovarų alus” -oluen katsotaan jo kauan edustaneen Liettuaa. Vuonna 2001 se lisättiin Šiauliain maakunnan nähtävyysluetteloon (”Olutreitti” on osa Liettuan kulttuuriperintöohjelmaa). Koska olutta valmistetaan sukupolvelta toiselle periytyneellä menetelmällä, se on tunnustettu tuotteeksi, joka edistää Liettuan kulttuuriperintöä. ”Kaimiškas Jovarų alus” -oluen valmistusta markkinoidaan yhtenä tämän maantieteellisen alueen erityispiirteenä matkailijoille suunnatuissa mainoslehtisissä, matkailuesitteissä ja kulinaarisissa julkaisuissa.

”Kaimiškas Jovarų alus” -oluen valmistajat osallistuvat säännöllisesti kansainväliseen Agrobalt-näyttelyyn ja ovat voittaneet siellä usein palkintoja. Lisäksi he osallistuvat yritysmessuille, käsityöpäiville, kansallisten vapaapäivien tapahtumiin, kansantapahtumiin ja erilaisille messuille.

Olueen maineesta ja suosiosta todistavat myös säännölliset artikkelit ulkomaisissa lehdissä, tiedotusvälineiden välittämä tieto sekä panimoalan asiantuntijoiden kunnioitus:

— ””Jovarų alus” Jovaraista on korkealaatuinen, kotiteollisesti valmistettu olut. Se on yksi harvoista oluista, jonka maun voi varmuudella sanoa olevan poikkeuksellinen.” (”Top Secret. The Farmhouse Brewing Traditions of Lithuania”, kirjoittanut Martin Thibault, The Beer Connoisseur Magazine, numero 11, kesä 2012, Atlanta, s. 22–28, www.beerconnoisseur.com)

— ”Jovarų alus” on täyteläisen makuinen, maltainen olut, mutta se on helppo juotava. ”Jovarų alus” -oluella on kevyt, miellyttävä ja mieleenpainuva maku.” (”From Lithuania with love”, Midatlantic Brewing News, Lokakuu/Marraskuu 2013, Vuosikerta 15/ Numero 5, New York, s. 25, www.brewingnews.com)

— ”Jovarų alus” Jovaraista, Liettuasta on ”Vuoden 2004 löytö”. Join oluen Pakruojisin lähellä olevassa baarissa ja olut symboloi aluetta, jossa se on valmistettu. Lisäksi se on fantastinen olut.” (”Des fermentations qui en surprennent encore plus d’un”, kirjoittanut Martin Thibault, lehdessä Bieres et Plaisirs, 16. syyskuuta 2014, www.bieresetplaisirs.com; www.ratebeer.com).

Vuonna 2004 ”Kaimiškas Jovarų alus” sai kansainvälistä tunnustusta, kun yksi vaikutusvaltaisimmista olutsivustoista – www.ratebeer.com – nosti sen yhdeksi maailman parhaista oluista. Kanadalaiset olutasiantuntijat valitsivat tämän maalaisoluen vuoden löydöksi perinteisten oluiden maailmanmarkkinoilla. Vuonna 2007 olut sai ”tuotenimitys” -diplomin kansainvälisillä liiketoiminnan ja osaamisen Šiauliai 2007 -messuilla. Vuonna 2008 olut palkittiin ”parhaana maalaisoluena” Liettuan ruokaperintösäätiön järjestämässä kilpailussa. Vuonna 2009 Liettuan maatalousministeriö kiitti sitä kirjeessään perinteisen käsityön esittelemisestä sekä elävien perinteiden edistämisestä ja ylläpitämisestä. Vuonna 2010 se valittiin ”Vuoden olueksi” Pakruojisin alueen vuoden tuote -kategoriassa. Vuonna 2011 se valittiin ”Vuoden olueksi” Pakruojisin alueen vuoden tuote -kategoriassa. Vuonna 2012 ”Kaimiškas Jovarų alus” -oluen valmistusprosessia ja -tekniikkaa oli esillä Arvydas Barysasin ohjaamassa dokumenttielokuvassa ”Vys per to ãlo”. Vuonna 2012 se oli maistajien valinta vuoden 2012 olueksi Pakruojisin alueella. Vuonna 2014 se sai Agrobaltin kultamitalin ja vuonna 2016 se sai kunniamaininnan Klaipėdan etnisen kulttuurin keskukselta oluenvalmistuksen ja panimoperinteen edistämisestä.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://zum.lrv.lt/kaimiskas-jovaru-alus-paraiska-su-produkto-specifikacija